# name
Obrint les portes de casa: Experiències i resistències de joves LGBT+ del Bages a l’espai domèstic

# metadata.dc.contributor.other[].value
Universitat de Barcelona. Departament d'Economia

# metadata.dc.description.abstract[].value
[cat] La concepció de la casa com a espai segur s’ha problematitzat des de perspectives feministes i LGBTIA+. Aquestes aproximacions han posat en relleu com la casa pot ser un espai de conflicte, lluita i negociació, que pot generar a dones i persones LGBTIA+ tensions entre sentiments de pertinença i aïllament, intimitat i violència, desig i por. Des de les ciències socials, la recerca s’ha centrat prioritàriament en l’estudi de l’espai públic, deixant l’espai privat en un segon pla, especialment en el cas del col·lectiu LGBTIA+. No obstant això, l’esfera privada i, concretament, la casa és un espai rellevant, ja que és un lloc quotidià on es manifesten, (re)produeixen i transformen dinàmiques de poder importants d'analitzar per la comprensió de les desigualtats socials. La present tesi doctoral planteja posar el focus en la casa com a espai central per indagar sobre com persones joves LGBTIA+ experimenten discriminacions i generen resistències transformadores en el seu dia a dia. A través d’una metodologia qualitativa s'analitza el benestar/malestar, les vivències i les emocions de trenta-set joves LGBT+ en diferents espais de la casa familiar i la casa pròpia. La recerca se situa a la comarca del Bages, fora de l’àmbit metropolità de Barcelona, per tal de respondre a la falta d’estudis en ciutats petites, mitjanes i zones rurals, ampliant així el coneixement sobre les realitats LGBT+ en diferents contextos. En aquesta recerca s'utilitza la intersecció de tres categories (l'edat, el gènere i l'orientació sexual) per conèixer com aquestes es combinen resultant en dinàmiques de poder i estratègies d'afrontament en diferents espais de casa. Els resultats posen de manifest com l'adultisme i la cisheteronorma operen als espais quotidians configurant les experiències de les joves LGBT+. Davant d’un context cisheteronormatiu, les joves amb identitat sexual i de gènere no normativa responen desenvolupant estratègies de resistència i transformació. La tesi mostra la importància de posar el focus en la llar per comprendre com operen les normes socials i ofereix una visió complexa de l’espai privat, com un espai conflictiu amb negociacions, (in)comoditats, poder i emocions contradictòries que permet una comprensió més profunda de com operen les normes socials en els espais domèstics.

# metadata.dc.source[].value
Tesis Doctorals - Departament - Economia

# metadata.dc.title[].value
Obrint les portes de casa: Experiències i resistències de joves LGBT+ del Bages a l’espai domèstic